**MINISTRSTVA**

**OBČINE**

**ZDRUŽENJE OBČIN SLOVENIJE**

**SKUPNOST OBČIN SLOVENIJE**

**ZDRUŽENJE MESTNIH OBČIN SLOVENIJE**

Številka: 1002-1480/2024-3130-2

Datum: 13. 12. 2024

Zadeva: Prenova plačnega sistema – sistemizacija, plače direktorjev

Spoštovani,

v petek, 6. 12. 2024 ste prejeli obvestilo Ministrstva za javno upravo v zvezi z implementacijo prenove plačnega sistema javnega sektorja, ki se začne uporabljati s 1. 1. 2025, h kateremu je bil priložen tudi vzorec aneksa k pogodbi o zaposlitvi v skladu z Zakonom o skupnih temeljih sistema plač v javnem sektorju (Uradni list RS, št. 95/24; v nadaljevanju: ZSTSPJS). V navedenem dopisu je bilo povedano, da naj bi aplikacija, ki jo pripravlja Ministrstvo za javno upravo na podlagi 103. člena ZSTSPJS bila na voljo proračunskim uporabnikom od 20.12.2024 dalje. V tej zvezi vas dodatno obveščamo, da bo aplikacija objavljena na spletni strani Ministrstva za javno upravo, tako, da bodo do nje lahko dostopali vsi proračunski uporabniki.

Dne 13.12.2024 ste prejeli pojasnilo, ki se nanaša izključno na državne organe in občine, upoštevaje ZSTSPJS in Uredbo o spremembah Uredbe o notranji organizaciji, sistemizaciji, delovnih mestih in nazivih v organih javne uprave in v pravosodnih organih (Uradni list RS, št. 105/24). Pričujoče pojasnilo pa je namenjeno proračunskim uporabnikom iz vaše pristojnosti v širšem javnem sektorju, torej javnim zavodom, javnim gospodarskim zavodom, javnim agencijam in javnim skladom. Prosimo vas, da jih s tem dopisom čimprej seznanite.

**Sistemizacija delovnih mest**

V Uradnem listu RS, št. 99/24 je bila objavljena Uredba o uvrstitvah delovnih mest v javnih agencijah, javnih zavodih in javnih skladih v plačne razrede uredba (v nadaljevanju: Uredba). Uredba poleg uvrstitev obstoječih delovnih mest v plačni skupini I v plačne razrede, uvaja nekatera nova delovna mesta (npr. inšpektorji), prav tako pa ohranja v veljavi določilo, da se delovna mesta iz plačnih podskupin I2 in I9, kot jih opredeljuje 8. člen ZSTSPJS (bivša plačna skupina J), v akte o sistemizaciji delovnih mest povzemajo iz Kolektivne pogodbe za državno upravo, uprave pravosodnih organov in uprave samoupravnih lokalnih skupnosti – tarifni del (Uradni list RS, št. 99/24; v nadaljevanju: KPDU).

V novih aktih o sistemizaciji delovnih mest velja upoštevati zlasti naslednje:

* v skladu z novimi uvrstitvami delovnih mest v plačne razrede je treba v akte o sistemizaciji vnesti nove izhodiščne in končne plačne razrede;
* pri delovnih mestih z zahtevano stopnjo izobrazbe VII/1 se v aktih o sistemizaciji delovnih mest kot pogoj izobrazbe po novem doda še: »višješolska izobrazba (prejšnja)«. ZSTSPJS namreč v 9. členu, ki ureja tarifne razrede in ravni potrebne izobrazbe oziroma usposobljenost, pri VII/1 tarifnem razredu določa tudi prejšnjo višješolsko izobrazbo. Pojem »prejšnja« vključuje višješolske študijske programe, sprejete pred 1. 1. 1994 po Zakonu o usmerjenem izobraževanju (Uradni list RS, št. 11/80, 6/83, 25/89 in 35/89). V to višješolsko izobraževanje po letu 1995/96 ni bilo več vpisa; zadnji diplomanti so to šolanje zaključili v letu 2002;
* pri delovnih mestih v VI. tarifnem razredu se črta pogoj »višješolska izobrazba (prejšnja)«. V tej zvezi je treba upoštevati, da tudi zaposleni, ki so pridobili višješolsko izobrazbo (prejšnjo) izpolnjujejo pogoj za zasedbo delovnih mest v VI. tarifnem razredu, kar pomeni, da proračunski uporabnik ni dolžan teh zaposlenih, ki sedaj s to izobrazbo zasedajo delovno mesto v VI. tarifnem razredu, premestiti na delovno mesto v VII/1 tarifnem razredu;
* pri delovnih mestih bivše plačne skupine J je treba popraviti šifre delovnih mest, in sicer tako, da se uporabi ustrezna šifra iz plačne podskupine C8 oziroma iz C9, kot izhaja iz Priloge 3 KPDU.

**Uvrstitev delovnih mest direktorjev v plačne razrede**

ZSTSPJS v 8. členu, ki ureja plačne skupine in podskupine, za plačno skupino B določa, da v to skupino sodijo poslovodni organi pri uporabnikih proračuna, v podskupino B1 pa ravnatelji, direktorji, tajniki in drugi javni uslužbenci, ki opravljajo naloge poslovodenja. V 53. členu ZSTSPJS pa je natančneje določeno, kdo konkretno sodi v plačno skupino B, s čimer je odpravljena pomanjkljivost iz ZSPJS, ko z zakonom ni bilo konkretizirano, kdo sodi v plačno skupino B in je potem natančnejša opredelitev v tej zvezi bila urejena z uredbo.

V Uradnem listu RS, št. 99/24 je bila objavljena Uredba o plačah direktorjev v javnem sektorju (v nadaljevanju: Uredba B), ki prav tako vključuje štiri priloge z enako vsebino kot jih je vključevala do sedaj veljavna uredba, s tem, da so uvrstitve v plačne razrede, upoštevaje novo plačno lestvico (Priloga 1 ZSTSPJS), drugačne. Plačni razred, v katerega so danes uvrščeni direktorji, se ne prevaja iz stare v novo plačno lestvico, kot to sicer velja za ostale javne uslužbence, temveč se jim s 1. 1. 2025 določi plačni razred v skladu z Uredbo B. Gre za novo določitev plače v skladu z novim plačnim sistemom in ne gre za spreminjanje uvrstitev direktorja v plačne razrede glede na novo vrednotenje kriterijev za uvrstitev, ki se sicer lahko opravi samo ob nastopu mandata direktorja. Za namen določitve osnovne plače v prehodnem obdobju (2025 – 2028) se ugotovi razlika med vrednostjo plačnega razreda, v katerega je (bo) uvrščen direktor 31. 12. 2024, in vrednostjo plačnega razreda, v katerega bo uvrščen 1. 1. 2025 v skladu z Uredbo B. Znesek te razlike med obema vrednostma plačnih razredov predstavlja povišanje plače direktorja, ki ga bo pridobil postopno v rokih in na način kot velja za ostale javne uslužbence (1.a točka prvega odstavka 101. člena ZSTSPJS in 3. točka prvega odstavka 101. člena ZSTSPJS).

Delovna mesta direktorjev se v plačne razrede uvrščajo neposredno na podlagi Uredbe B, bodisi upoštevaje prilogo 1, s katero se delovna mesta direktorjev neposredno uvršajo v plačne razrede brez razpona plačnih razredov oziroma uporabe kriterijev iz priloge 4 Uredbe B, bodisi upoštevaje razpon plačnih razredov iz priloge 2 in priloge 3 Uredbe z upoštevanjem kriterijev iz priloge 4 Uredbe B (uvrstitev direktorja v konkretni plačni razred znotraj razpona plačnih razredov je mogoče določiti neposredno na podlagi seštevka vrednosti kriterijev iz priloge 4, zato ZSTSPJS ne določa, da se delovna mesta direktorjev znotraj razpona v plačne razrede uvrščajo z aktom ministra (do sedaj so se ta delovna mesta uvrščala s pravilniki resorno pristojnih ministrov; po ZSTSPJS pravilniki niso več predvideni). Delovna mesta strokovnih direktorjev se uvrščajo najmanj en plačni razred nižje od direktorjev, delovna mesta namestnikov direktorjev se uvrščajo najmanj dva plačna razreda nižje od direktorjev, medtem ko se delovna mesta pomočnikov direktorjev uvrščajo najmanj pet plačnih razredov nižje od direktorjev.

Opozoriti velja še na tretji odstavek 54. člena ZSTSPJS, ki določa, da plačni razred za določitev osnovne plače direktorjev določi predstojnik oziroma organ, pristojen za imenovanje ob upoštevanju razponov plačnih razredov, kriterijev in metodologije za uvrstitev delovnih mest, ki jih določi vlada z Uredbo B. Izhajajoč iz navedene določbe, bo direktorjem proračunskih uporabnikov, za katere velja Uredba, plačni razred določil organ, pristojen za njihovo imenovanje.

Plačni razred namestnikom, pomočnikom oziroma strokovnim direktorjem, na predlog direktorja določi organ upravljanja na predlog predstojnika oziroma organa, pristojnega za njegovo imenovanje.

Obveščamo vas, da so na spletni strani Ministrstva za javno upravo na naslovu <https://www.gov.si/zbirke/projekti-in-programi/prenova-placnega-sistema-v-javnem-sektorju/>

objavljena gradiva (prezentacije), predstavljena v okviru usposabljanj o prenovi plačnega sistema javnega sektorja, ki jih je v zadnjih tednih organiziralo Ministrstvo za javno upravo - Upravna akademija. Gradiva poleg ključnih sistemskih novosti, ki jih prinaša ZSTSPJS, vključujejo tudi informacije o načinu prevedbe delovnih mest in javnih uslužbencev iz stare v novo plačno lestvico, upoštevaje višje uvrstitve delovnih mest in nazivov v plačne razrede, postopni pridobitvi višjih plač v obdobju 2025 – 2028 (prehodno obdobje) ter informacijo o pravilni določitvi plač zaposlenim, ki se bodo v tem prehodnem obdobju zaposlili v javnem sektorju na novo, ki bodo premeščeni na druga delovna mesta oziroma ki bodo v tem obdobju napredovali v višji plačni razred. Gradivo vključuje tudi pojasnilo v zvezi z določitvijo plač direktorjem in funkcionarjem v prehodnem obdobju (2025 – 2028).

S spoštovanjem,

Mojca Ramšak Pešec

Državna sekretarka